*Likumprojekts*

**Grozījumi likumā “Par ietekmes uz vidi novērtējumu”**

Izdarīt likumā “Par ietekmes uz vidi novērtējumu” (Latvijas Republikas Saeimas un Ministru kabineta Ziņotājs, 1998, 23.nr.; 2001, 13.nr.; 2003, 15.nr.; 2004, 7.nr.; 2005, 20.nr.; 2007, 14.nr.; Latvijas Vēstnesis, 2010, 102., 205.nr.; 2011, 196.nr.; 2014, 119.nr.; 2015, 248.nr.; 2016, 241.nr.) šādus grozījumus:

1. Aizstāt visā likumā vārdus "mājaslapa internetā" (attiecīgā locījumā) ar vārdiem "tīmekļvietne" (attiecīgā locījumā).

2. 1.pantā:

izteikt 1.punktu šādā redakcijā:

“1) ietekme uz vidi - paredzētās darbības vai plānošanas dokumenta izraisītas tiešas vai netiešas pārmaiņas vidē, kuras ietekmē vai var ietekmēt iedzīvotājus, cilvēku veselību un drošību, bioloģisko daudzveidību, īpaši aizsargājamās sugas un to dzīvotnes, īpaši aizsargājamos un Eiropas nozīmes  biotopus, zemi, augsni, ūdeni, gaisu, klimatu, ainavu, materiālās vērtības, kultūras un dabas mantojumu, kā arī minēto jomu mijiedarbību, un paredzamas pārmaiņas vidē, kuras var izraisīt paredzētās darbības iespējama pakļautība avāriju vai būtisku negadījumu riskiem;”;

papildināt 2.punktu ar teikumu šādā redakcijā:

“Ietekmes uz vidi novērtējums paredzētajai darbībai ir process, kurā atbilstoši likumā noteiktajai kārtībai veicama ietekmes uz vidi novērtējuma ziņojuma sagatavošana, paredzētās darbības sākotnējā un ziņojuma sabiedriskā apspriešana, ziņojuma un citas šajā likumā paredzētās informācijas izvērtēšana un kompetentās iestādes atzinuma sniegšana, kā arī akcepta lēmuma, kurā integrēts kompetentās iestādes atzinums, izdošana;”.

3. Papildināt 3.pantu ar 8.punktu šādā redakcijā:

“8) paredzētās darbības ierosinātājs, lai novērstu interešu konfliktu, nedrīkst pieņemt paredzētās darbības akcepta lēmumu.”.

4. Papildināt 4.panta septīto daļu pēc vārdiem “valsts aizsardzība” ar vārdiem “vai reaģēšanu civilās aizsardzības ārkārtas situācijās”.

5. Izteikt 11. pantu šādā redakcijā:

“**11.pants**. **Kritēriji, pēc kuriem novērtējama paredzētās darbības ietekme uz vidi**

(1) Paredzēto darbību raksturojošie faktori:

1) apjoms un tehniskie risinājumi;

2) paredzētās darbības un citu darbību savstarpējā un kopējā ietekme;

3) dabas resursu, jo īpaši zemes un zemes dzīļu, augsnes, ūdens un bioloģiskās daudzveidības izmantošana;

4) atkritumu rašanās;

5) piesārņojums un traucējumi;

6) būtisks ar paredzēto darbību saistīts avāriju un negadījumu risks, arī tāds, kuru atbilstoši zinātnes atziņām var izraisīt klimata pārmaiņas;

7) riski cilvēka veselībai (piemēram, ūdens vai gaisa piesārņojuma radīts risks).

(2) Paredzētās darbības vietas vides jutīgums un šīs vietas ģeogrāfiskās īpatnības raksturojošie faktori:

1) līdzšinējais un apstiprinātais teritorijas izmantošanas veids un funkcionālais zonējums;

2) attiecīgajā teritorijā esošo dabas resursu (tostarp augsnes, zemes un zemes dzīļu, ūdens un bioloģiskās daudzveidības (īpaši aizsargājamās sugas, to dzīvotnes un īpaši aizsargājamie un Eiropas nozīmes biotopi) relatīvais daudzums, pieejamība un pietiekamība, kvalitāte un atjaunošanās iespējas;

3) dabiskās vides absorbcijas spēja, pievēršot īpašu uzmanību:

a) starptautiskas nozīmes mitrājiem, virszemes ūdensobjektu aizsargjoslām un upju grīvām,

b) Baltijas jūras un Rīgas jūras līča piekrastes aizsargjoslai un jūras videi;

c) ar mežu klātajām teritorijām,

d) īpaši aizsargājamām dabas teritorijām un mikroliegumiem, kā arī

e) aizsargjoslām ap pazemes ūdens ņemšanas vietām,

f) teritorijām, kurās piesārņojuma līmenis ir augstāks vai kādreiz jau ir bijis augstāks, nekā paredz vides kvalitātes standarti, un tiek uzskatīts, ka tajā šāda neatbilstība pastāv,

g) blīvi apdzīvotām teritorijām,

h) ainavai, kā arī vēsturiskām, arheoloģiskām un kultūrvēsturiski nozīmīgām vietām.

(3) Ietekmes raksturs un pazīmes, ko vērtē atbilstoši šā panta pirmajā un otrajā daļā noteiktajiem kritērijiem, un ņemot vērā paredzētās darbības:

1) ietekmes apjomu un telpisko izplatību (vērtējot teritorijas lielumu, kā arī iespējamai ietekmei pakļauto iedzīvotāju skaitu);

2) ietekmes raksturu un iespējamo pārrobežu ietekmi;

3) ietekmes intensitāti un kompleksumu;

4) ietekmes varbūtību;

5) ietekmes paredzamo sākumu, ilgumu, biežumu un atgriezeniskumu;

6) savstarpējo un kopējo ietekmi ar citām esošām vai apstiprinātām paredzētajām darbībām, kas ietekmē vienu un to pašu teritoriju;

7) iespēju pilnvērtīgi samazināt paredzēto ietekmi uz vidi.”.

6. Aizstāt 16.panta pirmajā daļā vārdus “vides aizsardzības prasības un noteikumus” ar vārdiem “prasības informācijas apjomam un detalizācijas pakāpei”.

7. 17.pantā:

papildināt pantu ar 1.1 daļu šādā redakcijā:

“(11) Ierosinātājs nodrošina, ka ietekmju vērtējumu sagatavo speciālisti ar atbilstošu izglītību, pieredzi vai atzītu profesionālo kvalifikāciju reglamentētajās profesijās. Ziņojumā ietver speciālistu sarakstu un norāda informāciju par personas profesionālās kvalifikācijas atzīšanas apliecību reglamentētajās profesijās.”;

papildināt trešās daļas ievaddaļu ar pirmo teikumu šādā redakcijā:

“Ziņojumā, ņemot vērā konkrētās paredzētās darbības specifiskās īpašības un vides jomas, kas var tikt ietekmētas, nosaka, raksturo un novērtē paredzētās darbības ietekmi uz vidi.”;

aizstāt trešās daļas 1.punktā vārdus “paredzēto darbību un iespējamiem risinājumiem” ar vārdiem “paredzēto darbību, tās norises vietu, apjomu, kā arī iespējamām un samērīgām alternatīvām attiecībā uz tās vietu vai izmantojamo tehnoloģiju veidiem (arī par atteikšanos no paredzētās darbības)”;

aizstāt trešās daļas 2.punktā vārdus “paredzēto darbību un iespējamiem risinājumiem” ar vārdiem “paredzēto darbību, tās norises vietu, apjomu, kā arī iespējamām un samērīgām alternatīvām attiecībā uz tās vietu vai izmantojamo tehnoloģiju veidiem (arī par atteikšanos no paredzētās darbības)”;

aizstāt trešās daļas 4.punktā vārdus “kas palīdzētu novērst vai mazināt” ar vārdiem “kas paredzēti novērst, nepieļaut vai mazināt un, ja iespējams, atlīdzināt”;

papildināt trešo daļu ar 5.1 punktu šādā redakcijā:

“51)informāciju par novērtētajām alternatīvām, kas atbilst paredzētajai darbībai un tās specifiskajām īpašībām, un izvēlētās alternatīvas pamatojumu, ņemot vērā paredzētās darbības ietekmi uz vidi;”.

8. Papildināt 20.panta desmito daļu ar teikumu šādā redakcijā:

“Nosacījumos var ietvert arī prasības ietekmes uz vidi monitoringam.”.

9. Papildināt 20.1 panta sesto daļu ar teikumu šādā redakcijā:

“Ietekmētās valsts ieinteresētajām institūcijām un sabiedrībai nodrošina pietiekamu termiņu, kas nav īsāks par 30 dienām, kad kompetentā institūcija nosūta šā panta trešajā vai piektajā daļā minēto informāciju, lai varētu iepazīties ar sniegto informāciju un sniegt priekšlikumus.”.

10. Papildināt 23.panta otrās daļas 2.punktu pēc vārdiem “sabiedriskās apspriešanas procesu” ar vārdiem “norāda, kā valsts, ar kuru notikušas konsultācijas pārrobežu ietekmes uz vidi novērtējuma laikā, saņemtie priekšlikumi ir ņemti vērā.”.

11. Izteikt 23.2 panta ceturtās daļas b) apakšpunktu šādā redakcijā:

“b) īpaši aizsargājamām sugām, to dzīvotnēm un īpaši aizsargājamiem un Eiropas nozīmes biotopiem.”.

12. Izteikt 24.panta pirmās daļas 2.punktu šādā redakcijā:

“2) ziņojumā ietverto risinājumu īstenošanu, tai skaitā risinājumu, kas paredzēti nolūkā novērst, nepieļaut vai mazināt un, ja iespējams, kompensēt paredzētās darbības būtisko negatīvo ietekmi uz vidi.”.

Vides aizsardzības un

reģionālās attīstības ministrs Kaspars Gerhards